CELEX: 
Language: fi
Date: 2018-10-30 00:00:00
Title: KOMISSION DELEGOITU ASETUS (EU) …/…, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 täydentämisestä ja siirtymäsäännöksistä annetun delegoidun asetuksen (EU) N:o 807/2014 muuttamisesta

PERUSTELUT
            
            
               1.DELEGOIDUN SÄÄDÖKSEN TAUSTA
            
            
               Kaikki maaseudun kehittämiseen myönnettävää tukea koskevat yksinkertaistamisvalinnat tehtiin ns. koontiasetuksessa (EU) 2017/2393, jolla muutettiin maaseuturahastoasetusta (EU) N:o 1305/2013. Tämän muutoksen tarkoituksena on yhdenmukaistaa seuraavat komission delegoidussa asetuksessa (EU) N:o 807/2014 säännellyt seikat koontiasetuksen säännösten kanssa:
            
            
               –Nuori viljelijä: ’Nuoren viljelijän’
                  1
                uuden määritelmän mukaan tilanpidon aloittaminen yksin tai yhdessä muiden viljelijöiden kanssa on jo sisällytetty perussäädökseen. Selkeyden vuoksi ja perussäädöksessä olevien säännösten toiston välttämiseksi ehdotetaan muutosta 2 artiklaan.
            
            
               –Keskinäisille rahastoille myönnettävät kaupalliset lainat: Koontiasetuksessa päätettiin ottaa käyttöön uusi tulojen vakauttamisväline, joka muodostuu taloudellisesta tuesta keskinäisille rahastoille, joista maksetaan korvausta tietyllä tuotannonalalla toimiville viljelijöille, joiden tulot laskevat voimakkaasti.
                  2
                Sen vuoksi on tarpeen laajentaa 12 artiklan soveltamisala kattamaan tuki, joka myönnetään kaupallisen lainan muodossa uudelle tulojen vakauttamisvälineelle, josta maksetaan korvauksia tietyllä tuotannonalalla toimiville viljelijöille.
            
            
               –Euroopan maaseudun kehittämisen maatalousrahaston (maaseuturahasto) investointitoimenpiteisiin sovellettavat tukikelpoisuussäännöt: Yhteiset tukikelpoisuussäännöt määritellään maaseuturahaston tuesta maaseudun kehittämiseen annetun asetuksen (EU) N:o 1305/2013 45 artiklassa ja komission delegoidun asetuksen (EU) N:o 807/2014 13 artiklassa. Kokemus on kuitenkin osoittanut, että tietyt toimenpidekohtaiset tukikelpoisuussäännöt, erityisesti investointitoimenpiteitä koskevat säännöt, rajoittavat rahoitusvälineiden käyttöönottoa maaseudun kehittämisohjelmissa sekä rahastonhoitajien mahdollisuuksia käyttää niitä joustavasti. Tämä vuoksi on päätetty säätää, että tiettyjä toimenpidekohtaisia tukikelpoisuussääntöjä ei sovelleta rahoitusvälineisiin.
            
            
               2.SÄÄDÖKSEN HYVÄKSYMISTÄ EDELTÄNEET KUULEMISET
            
            
               Maaseudun kehittämistä käsittelevää asiantuntijaryhmää kuultiin Euroopan unionin toiminnasta tehdyn sopimuksen 290 artiklan täytäntöönpanosta annetun komission tiedonannon [KOM (2009)673 lopullinen] mukaisesti 25. huhtikuuta 2018. Jäsenvaltiot suhtautuivat muutokseen yleisesti ottaen myönteisesti. Ne eivät esittäneet uusia sisältöhuomautuksia. Jäsenvaltioiden huomautukset liittyivät ainoastaan seikkoihin, jotka komissio pystyi ottamaan huomioon.
            
            
               3.DELEGOIDUN SÄÄDÖKSEN OIKEUDELLINEN SISÄLTÖ
            
            
               Tällä asetuksella muutetaan komission delegoidun asetuksen (EU) N:o 807/2014 seuraavia säännöksiä: 
            
            
               –2 artikla (Nuori viljelijä), jotta voidaan ottaa huomioon ’nuoren viljelijän’ ja ’toiminnan aloittamispäivän” uudet määritelmät.
            
            
               –12 artikla (Keskinäisille rahastoille myönnettävät kaupalliset lainat), jotta voidaan laajentaa soveltamisala kattamaan tuki, joka myönnetään tulojen vakauttamisvälineen kautta tietyllä tuotannonalalla toimiville viljelijöille.
            
            
               –13 artikla (Investoinnit), jotta säännökset voidaan mukauttaa vastaamaan rahoitusvälineitä koskevia poikkeuksia, joita myönnetään maaseuturahaston investointeja koskevista toimenpidekohtaisista säännöistä. Rahoitusvälineisiin sovelletaan asetuksen (EU) N:o 1303/2013
                  3
                42 artiklan mukaisia yleisiä tukikelpoisuussääntöjä.
            
            
               KOMISSION DELEGOITU ASETUS (EU) …/…,
            
            
               annettu 30.10.2018,
            
            
               Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 täydentämisestä ja siirtymäsäännöksistä annetun delegoidun asetuksen (EU) N:o 807/2014 muuttamisesta
            
            
               EUROOPAN KOMISSIO, joka
            
            
               ottaa huomioon Euroopan unionin toiminnasta tehdyn sopimuksen,
            
            
               ottaa huomioon Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen ja neuvoston asetuksen (EY) N:o 1698/2005 kumoamisesta 17 päivänä joulukuuta 2013 annetun Euroopan parlamentin ja neuvoston asetuksen (EU) N:o 1305/2013
                  4
                ja erityisesti sen 2 artiklan 3 kohdan, 36 artiklan 5 kohdan ja 45 artiklan 6 kohdan,
            
         
         
            
               sekä katsoo seuraavaa:
            
            
               (1)Komission delegoitu asetus (EU) N:o 807/2014
                  5
                täydentää asetusta (EU) N:o 1305/2013. Euroopan parlamentin ja neuvoston asetuksella (EU) 2017/2393
                  6
                on muutettu asetusta (EU) N:o 1305/2013 Euroopan maaseudun kehittämisen maatalousrahastoa (maaseuturahasto) koskevien yleisten sääntöjen yksinkertaistamiseksi. Sen vuoksi näitä yleisiä sääntöjä täydentäviä muita kuin keskeisiä osia olisi muutettava.
            
            
               (2)Asetuksen (EU) N:o 1305/2013 2 artiklan 1 kohdan n alakohdassa vahvistetaan nuorten viljelijöiden maatalousyrittäjäksi ryhtymistä yhdessä muiden viljelijöiden kanssa koskevat säännöt, ja mainitun asetuksen 2 artiklan 1 kohdan s alakohtaan on lisätty ’toiminnan aloittamispäivän’ määritelmä.
            
            
               (3)Asetukseen (EU) N:o 1305/2013 on lisätty uusi 39 a artikla, jossa säädetään tuen myöntämisestä viljelijöille alakohtaisen tulojen vakauttamisvälineen kautta.
            
            
               (4)Rahoitusvälineitä koskevia sääntöjä on yksinkertaistettu, ja tavoitteena on yhdenmukaistaa maaseuturahastosta tuettujen investointihankkeiden alakohtaiset tukikelpoisuussäännöt kaikkiin Euroopan rakenne- ja investointirahastoihin sovellettavien yhteisten sääntöjen kanssa. Erityisesti on otettu käyttöön poikkeus maaseuturahastosta tuettaviin investointeihin sovellettavista yleisistä tukikelpoisuussäännöistä, joista säädetään asetuksen (EU) N:o 1305/2013 45 artiklan 1–3 kohdassa; asiaa koskevaa ympäristölainsäädäntöä sovelletaan edelleen.
            
            
               (5)Sen vuoksi delegoitua asetusta (EU) N:o 807/2014 olisi muutettava.
            
            
               (6)Koska asetusta (EU) N:o 1305/2013 on muutettu asetuksella (EU) 2017/2393 1 päivästä tammikuuta 2018, on aiheellista soveltaa vastaavia delegoituun asetukseen (EU) N:o 807/2014 tehtyjä muutoksia samasta päivästä alkaen,
            
            
               ON HYVÄKSYNYT TÄMÄN ASETUKSEN:
            
            
               1 artikla
            
            
               Muutetaan delegoitu asetus (EU) N:o 807/2014 seuraavasti:
            
            
               (1)Korvataan 2 artikla seuraavasti:
            
            
               ”2 artikla
            
            
               Nuori viljelijä
            
            
               1. Asetuksen (EU) N:o 1305/2013 2 artiklan 1 kohdan n alakohdassa määriteltyyn nuoreen viljelijään, joka ryhtyy tilanpidosta vastaavaksi maatalousyrittäjäksi yhdessä muiden viljelijöiden kanssa, sovellettavien tuensaamisen edellytysten on oltava vastaavia kuin ne, joita sovelletaan nuoreen viljelijään, joka ryhtyy pitämään tilaa ainoana tilanpidosta vastaavana yrittäjänä. Kaikissa tällaisissa tapauksissa vastuun tilanpidosta on oltava nuorilla viljelijöillä jäsenvaltiossa voimassa olevien säännösten mukaisesti.
            
            
               2. Jos tukihakemus koskee oikeushenkilön omistamaa tilaa, asetuksen (EU) N:o 1305/2013 2 artiklan 1 kohdan n alakohdassa määritellyllä nuorella viljelijällä on oltava oikeushenkilössä määräysvalta jäsenvaltiossa voimassa olevien säännösten mukaisesti. Jos oikeushenkilön pääomaan tai hallinnointiin osallistuu useita luonnollisia henkilöitä, joihin kuuluu myös yksi tai useampi sellainen henkilö, joka ei ole nuori viljelijä, nuoren viljelijän on voitava käyttää tällaista määräysvaltaa joko yksin tai yhdessä muiden viljelijöiden kanssa.
            
            
                  Jos toisella oikeushenkilöllä on oikeushenkilössä yksinomainen tai jaettu määräysvalta, ensimmäisessä alakohdassa säädettyjä vaatimuksia sovelletaan jokaiseen luonnolliseen henkilöön, jolla on määräysvalta kyseisessä toisessa oikeushenkilössä.
            
            
               3. Tuensaajalle voidaan myöntää yksittäisen tukipäätöksen päivämäärästä alkaen enintään 36 kuukauden lisäaika niiden edellytysten täyttämiseksi, jotka liittyvät maaseudun kehittämisohjelmassa esitetyn ammattitaidon hankkimiseen.”
            
            
               (2)Korvataan 12 artikla seuraavasti:
            
            
               ”12 artikla
            
            
               Keskinäisille rahastoille myönnettävät kaupalliset lainat
            
         
         
            
               Silloin kun asetuksen (EU) N:o 1305/2013 38, 39 ja 39 a artiklassa tarkoitettuun keskinäisistä rahastoista maksettavaan taloudelliseen korvaukseen liittyvien varojen lähde on kaupallinen laina, laina-ajan on oltava 1–5 vuotta.”
            
            
               (3)Korvataan 13 artiklan johdantolause seuraavasti:
            
            
               ”Kun tuki myönnetään avustuksina, asetuksen (EU) N:o 1305/2013 45 artiklaa sovellettaessa on noudatettava seuraavia sääntöjä:”
            
            
               2 artikla
            
            
               Tämä asetus tulee voimaan päivänä, jona se julkaistaan Euroopan unionin virallisessa lehdessä.
            
            
               Sitä sovelletaan 1 päivästä tammikuuta 2018.
            
            
               Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            
            
               Tehty Brysselissä 30.10.2018
            
            
               
                     Komission puolesta
               
               
                     Puheenjohtaja
                     Jean-Claude JUNCKER
               
               
            
         
         
            
                  
                     (1)
                  
                        Asetus (EU) N:o 1305/2013, 2 artiklan 1 kohdan n alakohta.
               
               
                  
                     (2)
                  
                        Asetus (EU) N:o 1305/2013, 39 a artikla.
               
               
                  
                     (3)
                  
                        Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320–469).
               
               
                  
                     (4)
                  
                        EUVL L 347, 20.12.2013, s. 487.
               
               
                  
                     (5)
                  
                        Komission delegoitu asetus (EU) N:o 807/2014, annettu 11 päivänä maaliskuuta 2014, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun Euroopan parlamentin ja neuvoston asetuksen (EU) N:o 1305/2013 täydentämisestä ja siirtymäsäännöksistä (EUVL L 227, 31.7.2014, s. 1).
               
               
                  
                     (6)
                  
                        Euroopan parlamentin ja neuvoston asetus (EU) 2017/2393, annettu 13 päivänä joulukuuta 2017, Euroopan maaseudun kehittämisen maatalousrahaston (maaseuturahasto) tuesta maaseudun kehittämiseen annetun asetuksen (EU) N:o 1305/2013, yhteisen maatalouspolitiikan rahoituksesta, hallinnoinnista ja seurannasta annetun asetuksen (EU) N:o 1306/2013, yhteisen maatalouspolitiikan tukijärjestelmissä viljelijöille myönnettäviä suoria tukia koskevista säännöistä annetun asetuksen (EU) N:o 1307/2013, maataloustuotteiden yhteisestä markkinajärjestelystä annetun asetuksen (EU) N:o 1308/2013 ja elintarvikeketjuun, eläinten terveyteen ja eläinten hyvinvointiin, kasvien terveyteen ja kasvien lisäysaineistoon liittyvien menojen hallinnointia koskevista säännöksistä annetun asetuksen (EU) N:o 652/2014 muuttamisesta (EUVL L 350, 29.12.2017, s. 15).